CELEX: 62019TN0479
Language: mt
Date: 2019-07-08 00:00:00
Title: Kawża T-479/19: Rikors ippreżentat fit-8 ta’ Lulju 2019 — Hypo Vorarlberg Bank vs SRB

9.9.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 305/58
            
         
      Rikors ippreżentat fit-8 ta’ Lulju 2019 — Hypo Vorarlberg Bank vs SRB
      (Kawża T-479/19)
      (2019/C 305/69)
      Lingwa tal-kawża: il-Ġermaniż
      
         Partijiet
      
      
         Rikorrenti: Hypo Vorarlberg Bank AG (Bregenz, l-Awstrija) (rappreżentanti: G. Eisenberger u A. Brenneis, avukati)
      
         Konvenut: Il-Bord Uniku ta’ Riżoluzzjoni (SRB)
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Bord Uniku ta’ Riżoluzzjoni tas-16 ta’ April 2019 li tinkludi l-anness tagħha, rigward il-kalkolu tal-kontribuzzjonijiet ex ante lill-Fond Uniku ta’ Riżoluzzjoni għas-sena 2019 (Ref: SRB/ES/SRF/2019/10) (“Decision of the Single Resolution Board of 16 April 2019 on the calculation of the 2019 ex-ante contributions to the Single Resolution Fund (SRB/ES/SRF/2019/10)”), u fi kwalunkwe każ, sa fejn din id-deċiżjoni, inkluż l-anness tagħha, tikkonċerna l-kontribuzzjoni li għandha titħallas mir-rikorrenti;
               
            
                  —
               
               
                  tikkundanna lill-Bord Uniku ta’ Riżoluzzjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka erba’ motivi.
      
                  1.
               
               
                  L-ewwel motiv, ibbażat fuq ksur tar-rekwiżiti formali essenzjali minħabba l-komunikazzjoni inkompleta tad-deċiżjoni kkontestata
                  
                              —
                           
                           
                              Id-deċiżjoni kkontestata ma kinitx ġiet ikkomunikata b’mod sħiħ lir-rikorrenti bi ksur tat-tieni paragrafu tal-Artikolu 1 TUE, tal-Artikoli 15, 296 u 298 TFUE kif ukoll tal-Artikoli 42 u 47 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”). L-għarfien tal-indikazzjonijiet mhux ikkomunikati, bħala element ċentrali tad-deċiżjoni, huwa neċessarju, sabiex il-kalkoli tal-kontribuzzjonijiet ikunu jistgħu jiġu mifhuma u eżaminati.
                           
                        
            
                  2.
               
               
                  It-tieni motiv, ibbażat fuq ksur tar-rekwiżiti formali essenzjali minħabba nuqqas ta’ motivazzjoni tad-deċiżjoni kkontestata
                  
                              —
                           
                           
                              Id-deċiżjoni kkontestata kisret l-obbligu ta’ motivazzjoni skont it-tieni paragrafu tal-Artikolu 296 TFUE kif ukoll l-Artikolu 41(1) u (2)(ċ) tal-Karta, minħabba li la l-bażijiet u lanqas id-dettalji tal-kalkolu ma ġew żvelati. Fir-rigward tal-marġni ta’ diskrezzjoni tal-konvenut, ma kienx ġie spjegat liema evalwazzjonijiet saru mill-konvenut fuq liema bażijiet.
                           
                        
            
                  3.
               
               
                  It-tielet motiv, ibbażat fuq ksur tar-rekwiżiti formali essenzjali minħabba assenza ta’ smigħ u nuqqas ta’ osservanza tad-dritt għal smigħ
                  
                              —
                           
                           
                              Id-dritt għal smigħ tar-rikorrenti ma kienx ġie rrispettat, bi ksur tal-Artikolu 41(1) u (2)(a) tal-Karta, kemm qabel l-adozzjoni tad-deċiżjoni kkontestata kif ukoll qabel l-adozzjoni tal-komunikazzjoni ta’ kontribuzzjoni bbażata fuq dik id-deċiżjoni
                           
                        
            
                  4.
               
               
                  Ir-raba’ motiv, ibbażat fuq illegalità tar-Regolament ta’ Delega (UE) 2015/63 (1) bħala bażi legali għad-deċiżjoni kkontestata
                  
                              —
                           
                           
                              Fil-kuntest tar-raba’ motiv, ir-rikorrenti ssostni li l-Artikoli 4 sa 7 u 9, kif ukoll l-Anness I tar-Regolament ta’ Delega 2015/63 — dispożizzjonijiet li jifformaw il-bażi għad-deċiżjoni kkontestata — joħolqu sistema opaka għall-istabbiliment ta’ kontribuzzjonijiet, li tmur kontra l-Artikoli 16, 17 u 47 tal-Karta u li fiha l-konformità mal-Artikoli 20 u 21 tal-Karta u l-osservanza tal-prinċipji ta’ proporzjonalità u ta’ ċertezza legali ma humiex żgurati. Dan il-motiv huwa invokat sussidjarjament ukoll fil-kuntest ta’ dawk id-dispożizzjonijiet tad-Direttiva 2014/59/UE (2) u tar-Regolament (UE) Nru 806/2014 (3) li b’mod obbligatorju jeżiġu s-sistema ta’ kontribuzzjoni stabbilita bir-Regolament ta’ Delega 2015/63, sistema li, fil-fehma tar-rikorrenti, hija inkompatibbili mad-drittijiet fundamentali u mal-valuri fundamentali ċċitati tad-dritt tal-Unjoni.
                           
                        
            
         (1)  Regolament ta’ Delega tal-Kummissjoni (UE) 2015/63 tal-21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015, L 11, p. 44, rettifika fil-ĠU 2017, L 156, p. 38).
      
         (2)  Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU 2014, L 173, p. 190).
      
         (3)  Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1).